Blodig jord

Blodig jord er en norsk roman, utgitt som bok nummer 28 i den 83 bind store serien om western-helten og US-marshalen Morgan Kane. Boka ble lansert i 1969, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 397 og kostet tre kroner og femti øre.
I Blodig jord har Hallbing nok en gang vevd handlingen inn i en faktisk, historisk begivenhet - åpningen av territoriet Oklahoma. Da amerikanske myndigheter 22. april 1890 åpnet de enorme områdene for nybyggere veltet det inn en strøm av håpefulle med drøm om å bli bonde. De ble raskt fulgt av folk som siktet på sekundærnæringer, tertiærnæringer og andre samfunnssysler, som spillere, mordere, prostituerte. Hærens 5. kavaleri prøvde å holde orden på Oklahoma-kaoset, men U.S. Marshal Ed Zachary og U.S. Marshal Morgan Kane er beordret til å bistå. Dermed blir leserne og marshalene vitne til Vestens store dramatikk, der nye samfunn og hele byer vokser fram fra intet. I kaoset kommer Kane og Zackary i klammeri med gründeren Old Man Sherman (som driver rullende bordell og spillebule), og Kane hjelper den unge, vakre Sarah Ferguson (som leter etter sine foreldres grav et sted der ute i Oklahoma-ødemarka). Kane dreper revolvermennene Hugo Schram, Chilo Vance, Eden Atchinson og Ward, og sørger for at problemet Sherman løses. Til slutt ender Kane og unge Ferguson alene i villmarken, der han - til tross for sin rolle som myndighetsperson, til tross for den store aldersforskjellen, til tross for at han har den hete Kate Colemann (fra tidligere bøker) i tankene - ligger med henne.


== Mottagelsen av boka ==
Blodig jord kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. I 1969 merket imidlertid forlaget en økende etterspørsel, og da Kane-serien for alvor slo an i 1970 måtte Blodig jord de neste årene trykkes i stadig nye opplag... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Boka beholdt tittelen Blodig jord da den kom i Sverige i 1973 på B. Wahlströms Bokförlag og i 1974 i Danmark på Winther. 
I 1975 kom den i England på Corgi Books som Bloody earth og samme året i Finland på Otava som Verinen maa. Også Island fikk sin utgave: Blóðug jörð.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Blodig jord i et dobbeltbind, i bok nr. 22, sammen med De dødes dag. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Blodig jord i 2005 som bok 42 i bind 41–42. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2012 som bok nr. 43 i serien, en utgivelse som i 2014 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 43 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 154–155.